钦定古今图书集成/明伦汇编/氏族典/第017卷 > 顾炎武日知录 > 《姓氏书》
## 钦定古今图书集成/明伦汇编/氏族典/第017卷 > 顾炎武日知录 > 《姓氏书》

姚宽《西溪丛语》曰：“姓氏之学，莫盛于《元和姓纂》，自南
北朝以官职相高，沿至于唐，崔、卢、李、郑纠纷可鄙。若
以圣贤所本，如妫姓、子姓、姬姓、姜姓之类，各分次其
所从来，以及《春秋》所纪，用《世本》、荀况谱、杜预《公子谱》
为法，则唐、虞、三代列国诸侯，俱可成书。此似太史公
欲为而未就者耳。愚尝欲以经传诸书次之，首列黄”
帝之子得姓者十二人。次则三代以上之得国受氏，
而后人因以为姓者。次则战国以下之见于传记，而
今人通谓之姓者。次则三国、南北朝以下之见于史
者。又次则代、北复姓、辽、金、元姓之见于史者，而无所
考者，别为一帙。

略举其目，曰：《姓本》第一，《封国》第二，《氏别》第三，《秦汉以来姓氏合并》第四，《代北姓》第五，辽、金《元姓》第六，《杂改姓》第七，《无征》第八。

此则若网之在纲，有条而不紊。而《望族》五音之纷纷
者，皆无所用，岂非反本类族之一大事哉。

汉刘向撰。《世本》二卷，其书不传。今《左传》注疏多本之，
然亦未必无误。